Ekspertët mirëpresin fotot e reja paralajmëruese në paketat e cigareve
Me këto paralajmërime - çdo person i cili zgjedh një paketë cigare do të dijë saktësisht se çfarë rreziku e pret
Agjencia amerikane e ushqimit dhe ilaçeve ka filluar një fushatë të re paralajmërimesh kundër pirjes së duhanit. Paralajmërimet përbëhen nga fotografi me pamje tronditëse dhe mesazhe, të cilat duhet të mbulojnë gjysmën e çdo pakete cigaresh dhe të përbëjnë 20 përqind të çdo reklame të duhanit. Ekspertët e shëndetit theksojnë se amerikanët tani po u bashkohen më shumë se 30 vendeve të cilat i kanë bërë paralajmërime të tilla të detyrueshme. Agjencia e ushqimeve dhe barnave thotë se imazhet mbizotëruese duhet të shfaqen në paketat e cigareve dhe në reklama jo më vonë se shtatori i vitit të ardhshëm. Margaret Hamburg është komisionere e agjencisë: Paralajmërimet përfaqësojnë një nga ndryshimet më të rëndësishme në etiketat e cigareve në më shumë se 25 vjet. Ato janë foto të ndryshme - duke përfshirë dhëmbë të kalbur dhe outopsi të një organi - që do të mbulojnë gjysmën e sipërme të dy anëve të paketës. Sekretarja e Shëndetësisë dhe Shërbimeve Njerëzore, Kathleen Sebelius thotë se këto imazhe do të jenë mesazhet më të rrepta dhe më efektive që janë përdorur ndonjëherë kundër duhanit. Niveli i pirjes së duhanit në Shtetet e Bashkuara ka rënë ndjeshëm që nga viti 1960. Por Qendrat për Kontrollin dhe Parandalimin e Sëmundjeve (CDC) thotë se 46 milionë amerikanë - 1 në 5 persona - ende pijnë dhe rreth 443 mijë amerikanë vdesin çdo vit prej sëmundjeve që lidhen me duhanin. Qendra për kontrollin e sëmundjeve thotë se pirja e duhanit është përgjegjëse për 90 për qind të të gjitha vdekjeve nga kanceri i mushkërive tek meshkujt dhe 80 përqind tek gratë. Dr Thomas Frieden, drejtori i kësaj qendre thotë se industria shumë-miliardëshe amerikane e duhanit është gjithmonë në kërkim të tregjeve të reja dhe e ka kthyer vëmendjen e saj jashtë shtetit. Ekspertët e shëndetit thonë se imazhet grafike dhe paralajmërimet mund t'i kundërvihen përshtypjes se pirja e duhanit është joshëse apo "cool". Studimet kanë treguar se fushata të ngjashme kanë ulur ndjeshëm përdorimin e duhanit në Uruguaj, Brazil, Kanada dhe Australi. Në një deklaratë për agjencinë e ushqimeve dhe barnave, kompanitë e duhanit kundërshtuan paralajmërimet e reja, duke argumentuar se vendosja e detyruar e imazheve të tilla në paketa e cigareve shkel të drejtën e tyre kushtetuese për lirinë e fjalës. Ata shprehen se duke u kërkuar për të mbuluar gjysmën e paketës me imazhe grafike, qeveria nuk paralajmëron konsumatorët për rreziqet e pirjes së duhanit, por u thotë atyre që të mos e blejnë ose përdorin këtë produkt.